Apples VR-headset kommer angiveligt allerede i år

Apple lancerer det længe ventede VR-headset senere i år, hævdes det i en artikel fra koreanske ET News. Artiklen læner sig op af rygter fra Nikkei, der skriver, at Apple er gået sammen med firmaet TSMC for at udvikle Micro OLED-skærme til brillerne.

TSMC fremstiller i forvejen A- og M-serien af Apples processorer til henholdsvis iOS og macOS-enheder.

Micro OLED-skærme er mindre end én tomme i størrelse, de er ultratyndt og kræver ikke filtre, hvilket gør dem meget energieffektive. Da skærmene også er bygget direkte på chip-wafere, frem for glas, gør det dem ideelle til brug i AR- og VR-headset. Apple vil også kunne gøre brug af TSMC’s eksisterende produktions-infrastruktur, hvilket er med til at holde omkostningerne nede.

Ifølge artiklen er der allerede blevet kørt ydelsestests på det nye VR-headset, der rygtes at have M1-chippen ombord. Altså den samme, der sidder i nyere Mac-computere.

Rygterne om VR-brillens snarlige ankomst bakkes op af Bloomberg, der sidste år kunne fortælle, at Apple arbejdede på to løsninger. Nemlig både en AR-brille, som har været rygtet længe, og så et VR-headset. Mens VR-brillen skulle komme allerede i år, kommer AR-brillen først i 2023, mener Bloomberg.

Apples ivrighed efter at få et VR-headset på marked skyldes konkurrenternes store fokus på Metaverset. Nylige tal forudsiger, at der ved udgangen af 2022 vil være global efterspørgsel på op mod 14 millioner VR/AR-enheder. I 2021 var det tal bare 9,8 millioner.

Også Samsung, Microsoft og, naturligvis Meta/Facebook selv, bakser med headsets, der kan bringe brugerne ind i Metaverset.

Apples VR-headset kommer angiveligt allerede i år